अमृतसर। मुझे अमृतसर से प्यार है। पंजाबी मिलनसार और मददगार है। सभी से गर्मजोशी और अपनेपन के साथ मिलते हैं। इसीलिए मैं हर साल यहां चली जाती हूं। 61 वर्षीय एलिजाबेथ की जुबान पर जब भी गुरु की नगरी का नाम आता है, चेहरा महकने लगता है और आंखें चमकने लगती हैं।
नार्वे की राजधानी ओस्लो से लगभग 60 किलोमीटर दूर एक छोटे गांव में रहने वाली इस महिला की यह दसवीं भारत यात्रा है और हमेशा की तरह वह इस बार भी शहर के एक हिंदू परिवार के साथ ठहरी हैं। एलिजाबेथ अपने हाथों से लाजवाब पेंटिंग्स बनाती हैं, पुस्तकें लिखती हैं और इनकी बिक्री से जो आमदनी होती है, उसे “पिंगलवाड़ा’ और “अंध विद्यालय’ जैसी संस्थाओं और जरूरतमंद लोगों को सौंपने यहां चली आती हैं।
इस बार कैश की आई दिक्कत एलिजाबेथ ने बताया कि उन्हें इस बार बैंक और एटीएम से पैसे निकलवाने में बहुत दिक्कत हुई। बहुत बार पैसे ही नहीं होते थे, जब होते थे तो लंबी-लंबी लाइनें लगी दिखती थीं। सबसे बड़ी बात यह थी कि मांग के सामने बहुत कम पैसे मिलते थे।
अच्छा सोचती हैं और अच्छा करती हैं
फोर्टिस अस्पताल के सामने इशान होटल के मालिक विवेक सरपाल और उनकी पत्नी कौंपल सरपाल एलिजाबेथ के मेजबान हैं। कौंपल बताती हैं कि कुछ साल पहले एलिजाबेथ को नार्वे में ब्रेन हेमरेज हुआ था। लेकिन उनकी अपनी दृढ़-इच्छा शक्ति और सकारात्मक दृष्टिकोण ने उन्हें बचा लिया। वे हमेशा अच्छा सोचती हैं और अच्छा ही करती हैं। वे हमेशा ज्यादा से ज्यादा पैसे बचाने की कोशिश करती हैं ताकि ज्यादा से ज्यादा लोगों की मदद कर सकें।
सरपाल परिवार का सदस्य बन चुकी हैं एलिजाबेथ
विवेक सरपाल बताते हैं कि 2007 में एलिजाबेथ तीन दिन के लिए उनके होटल आईं, लेकिन केवल पहले दिन ही कमरा उपलब्ध था। उन्होंने एलिजाबेथ से पूछा कि क्या वे उनके परिवार के साथ घर पर ठहराना पसंद करेंगी। इस पर उसका उत्तर था कि निस्संदेह उसे खुशी होगी और जब वह सरपाल परिवार के साथ ठहरी, सदा के लिए उनके परिवार का सदस्य बन कर रह गई।
hin_Deva hin_Deva hin_Deva hin_Deva hin_Deva awa_Deva hin_Deva